કેરળના માર્ક્સવાદીઓ દ્વારા રાષ્ટ્રવાદી શક્તિઓ અને હિન્દુત્વનાં પરિબળો સામેની હિંસાખોરી અને અસહિષ્ણુતાનો આવો જ પ્રસંગ ૧૯૬૯માં જોવામાં આવ્યો. કેરળના ત્રિશૂરનગરની શ્રી કેરળ વર્મા કૉલેજના સંચાલકોએ, સુવિખ્યાત ચિંતક-ધર્મગુરુ સ્વામીશ્રી ચિન્મયાનંદજીને, કૉલેજ કેમ્પસ ઉપર વિદ્યાર્થીઓને ઉદ્બોધન માટે નિમંત્રિત કર્યા હતા. માર્ક્સવાદીઓના પેટમાં આ પ્રકારના કાર્યક્રમના આયોજનથી ચૂંક ઊપડી. માર્ક્સવાદી યુવકોએ કૉલેજ કેમ્પસ ઉપર હુમલો કરી દીધો, પરંતુ ત્યા ઉપસ્થિત અખિલ ભારતીય વિદ્યાર્થી પરિષદના ઝાંબાજ કાર્યકર્તાઓએ, તેઓનો દૃઢતાથી સામનો કરી, માર્ક્સવાદીઓને ભગાડી મૂક્યા ! હુમલાખોરો કેરળ સ્ટુડન્ટ ફેડરેશનના યુવકો હતા. વિદ્યાર્થી પરિષદના કાર્યકર્તાઓએ તેમને પીછેહઠ કરવાની ફરજ પાડી. વિદ્યાર્થી પરિષદના કાર્યકર્તાઓએ સ્વામી ચિન્મયાનંદજીની આસપાસ દીવાલની જેમ ઊભા થઈને, સ્વામીજીને રક્ષાકવચ પૂરું પાડ્યું. આ પ્રસંગથી સ્વામીજીનો વિદ્યાર્થી પરિષદના કાર્યકર્તાઓ પ્રત્યેનો લગાવ અને આત્મીયતા વધુ દૃઢ બન્યાં.